b'\n_START_ARTICLE_\nMatic v bolni\xc5\xa1nici\n_START_SECTION_\nPovzetek dela\n_START_PARAGRAPH_\nZgodba se za\xc4\x8dne s predstavitvijo Matica in njegovega prijatelja Uro\xc5\xa1a. Matic ima izredno rad sladoled, zato ga tudi tokrat poje preve\xc4\x8d. Zaradi tega ga za\xc4\x8dne boleti grlo in mora obiskati zdravnika, ki mu pove, da bo moral odstraniti mandlje, saj so le ti vzrok za njegove pogoste bolezni. Zdravnik naro\xc4\x8di Matica za ponoven pregled \xc4\x8dez en teden in tedaj mu zdravnik tudi izro\xc4\x8di napotnico za v bolni\xc5\xa1nico. Matic se pred odhodom v bolni\xc5\xa1nico veliko pogovarja s svojima prijateljema Uro\xc5\xa1em in Tino o bivanju v bolni\xc5\xa1nici. Matic v bolni\xc5\xa1nici spozna dva nova prijatelja, Tilna in Petra, s tem pa se zgodba tudi zaklju\xc4\x8di.\n_START_SECTION_\nAnaliza dela\n_START_PARAGRAPH_\nKnjiga je sodobna mladinska proza, ki obravnava predvsem strah otrok pred bolni\xc5\xa1nico in vsem kar je povezano z njo. Zgodba v knjigi se odvija v sodobnem \xc4\x8dasu in prostoru, ki pa nista to\xc4\x8dno dolo\xc4\x8dena. Glavne knji\xc5\xbeevne osebe so Matic, Uro\xc5\xa1 in Tina._NEWLINE_Vse tri glavne knji\xc5\xbeevne osebe si bolni\xc5\xa1nico predstavljajo kot kraj, s katerega ne pride\xc5\xa1 ve\xc4\x8d nazaj domov, ampak ostane\xc5\xa1 tam ves sam in osamljen. Pisateljica skozi zgodbo predstavi kako otroci do\xc5\xbeivljajo obiske bolni\xc5\xa1nic in kako se s tem svojim strahom spopadajo. Pri premagovanju strahu pred bolni\xc5\xa1nico predstavi kot pomembne dejavnike tako star\xc5\xa1e kot prijatelje._NEWLINE_Zgodba pa poleg strahu pred bolni\xc5\xa1nico predstavi tudi motiv prijateljstva treh otrok. Uro\xc5\xa1 in Tina ves \xc4\x8das skozi zgodbo stojita Maticu ob strani in vsi skupaj sku\xc5\xa1ajo premagati strah pred bolni\xc5\xa1nico. Matic na koncu zgodbe strah premaga.'